Diari Oficial de la Generalitat Valenciana


Sumari del DOGV 4747, del 06-05-2004 (2004/3773)

RESOLUCIÓ de 13 d'abril de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació de la Declaració d'Intencions del Programa VITA, programa de cooperació al desenrotllament en salut per a Àfrica.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4747

Data del DOGV
:   06-05-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/3773


Data del document
:   13-04-2004

Organisme emissor
:   Conselleria de Presidència

Tipus de document
:   Resolució

Descriptors 

:   * cooperació internacional
    * ajuda al desenvolupament
    * Àfrica
    * programa d'actuació
    * administració central
    * ajuda sanitària

RESOLUCIÓ de 13 d'abril de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació de la Declaració d'Intencions del Programa VITA, programa de cooperació al desenrotllament en salut per a Àfrica. [2004/F3773]
  
Subscrita, després de la tramitació prèvia reglamentària, entre la Secretaria d'Estat per a la Cooperació Internacional i per a Iberoamèrica i la Generalitat Valenciana, el 28 de novembre de 2003, una Declaració d'Intencions relativa al Programa VITA, programa de cooperació al desenrotllament en salut per a Àfrica, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentada Declaració d'Intencions, que ha quedat inscrita en el Registre de Convenis amb el número 0105/2004, i que figura com a annex d'esta resolució.
  
València, 13 d'abril de 2004.- La directora general de Relacions amb les Corts i Secretariat del Govern: Alida C. Mas Taberner.
  
Programa VITA
  
Programa de cooperació al desenrotllament en salut per a Àfrica
  
Madrid, 28 de novembre de 2003
  
Reunits
  
Miguel Ángel Cortés Martín, secretari d'Estat per a la Cooperació Internacional i per a Iberoamèrica i president de l'Agència Espanyola de Cooperació Internacional.
  
Alejandro Font de Mora Turón, conseller de Presidència de la Generalitat Valenciana, facultat per a este acte per acord del Govern Valencià de data 28 de novembre de 2003.
  
Exposen
  
Que la Llei 23/1998, de 7 de juliol, de Cooperació Internacional per al Desenrotllament, en el seu article 7, establix entre les seues prioritats sectorials, i seguint el seu objectiu primordial de lluitar contra la pobresa en totes les seues manifestacions, l'actuació en l'àmbit dels servicis socials bàsics, amb especial incidència en salut.
  
Que el Pla director 2001-2004 establix que són els països donants els que tenen la responsabilitat primordial de fer coherents les seues estratègies d'ajuda amb les exigències de desenrotllament dels països pobres i per a això considera, com un dels objectius prioritaris, la promoció del subministrament de necessitats socials bàsiques, en compliment dels compromisos internacionals adquirits en la Cimera de Desenrotllament Social de Copenhaguen.
  
Que l'Estratègia de la Cooperació Espanyola en Salut, de maig de 2003, establix un marc d'actuació en este sector i preveu la constitució del Programa VITA.
  
Que l'Organització Mundial de la Salut, en la seua 55a Assemblea de maig de 2002, insta els seus estats membres que intensifiquen i amplien els esforços per a l'èxit dels objectius de desenrotllament de la Declaració del Mil·lenni, i altres objectius i metes acordats internacionalment.
  
Que el Ministeri d'Assumptes Exteriors, és responsable de la direcció de la política de Cooperació Internacional per al Desenrotllament i de la coordinació dels òrgans de l'administració General de l'Estat que, en l'àmbit de les seues competències, realitzen actuacions en esta matèria, amb observança del principi d'unitat d'acció en l'exterior (article 17 de la Llei 23/1998, de 7 de juliol).
  
Que la Secretaria d'Estat per a la Cooperació Internacional i per a Iberoamèrica coordina la política de cooperació per al desenrotllament, administra els recursos gestionats pel Ministeri d'Assumptes Exteriors i formula la proposta del Pla Director i del Pla Anual, així com la definició de les prioritats territorials i sectorials de la política espanyola de cooperació al desenrotllament (article 19 de la Llei 23/1998, de 7 de juliol).
  
Que la cooperació per al desenrotllament que es realitza des de les comunitats autònomes i les entitats locals, expressió solidària de les seues respectives societats s'inspira en els principis, objectius i prioritats establides en la Llei 23/1998 de 7 de juliol de Cooperació Internacional per al Desenrotllament, i que l'acció de dites entitats en la cooperació per al desenrotllament es basa en els principis d'autonomia pressupostària i autoresponsabilitat en el seu desenrotllament i execució, havent de respectar les línies generals i directrius bàsiques establides pel Congrés dels Diputats i el principi de col·laboració entre administracions públiques quant a l'accés i participació de la informació i màxim aprofitament dels recursos públics (article 20 de la Llei 23/1998, de 7 de juliol).
  
Que l'Agència Espanyola de Cooperació Internacional, AECI, és l'òrgan de gestió de la política espanyola de cooperació internacional per al desenrotllament, sense perjuí de les competències assignades a altres departaments ministerials.
  
Que el Govern Valencià, en aplicació d'un dels principis bàsics per ell assumits en els seus pressupostos anuals, el de la solidaritat amb els països més desfavorits, desitja contribuir a través del Programa de Cooperació amb països en vies de desenrotllament, a la millora de la qualitat de vida de la població dels països africans per mitjà del desenrotllament del seu sector de salut.
  
Reconeixent la importància d'unir esforços, promoure la coherència de les accions i reforçar l'eficàcia de les accions de cada participant en el programa en el marc de les seues respectives competències.
  
En virtut del que s'ha exposat, els firmants realitzen la següent
  
Declaració d'intencions
  
Primera. Objecte
  
El Programa VITA pretén contribuir a millorar les condicions de vida de la població dels països d'Àfrica, i a col·laborar en la dinàmica de lluita contra la pobresa en estos països, aprofundint en la nostra capacitat d'oferta en una política de cooperació en salut més eficient.
  
Segona. Principis bàsics
  
En el marc de la Política Espanyola de Cooperació Internacional per al Desenrotllament, les accions del programa han de respondre simultàniament a tres principis o criteris bàsics següents:
  
- El desenrotllament de les poblacions locals i la millora de les seues condicions de salut, com un dels aspectes fonamentals de lluita contra la pobresa.
  
- L'enfortiment organitzatiu i institucional dels sistemes de salut, potenciant les seues capacitats de planificació i gestió tant en l'àmbit nacional, com regional i local.
  
- La millora de l'atenció en salut que reben les persones en les poblacions africanes com un dels instruments clau per a l'eradicació de la pobresa.
  
Tercera. Àmbit geogràfic
  
El Programa es dirigirà cap a dues grans regions: Nord d'Àfrica i Àfrica Subsahariana. Seran destinataris, preferentment, els països considerats prioritaris, en el Pla Director 2001-2004 i en els plans anuals de la Cooperació Espanyola, així com els països prioritzats pels participants del Programa VITA.
  
El desenrotllament del programa en cada uN dels països es realitzarà en el marc dels convenis bilaterals vigents i de les comissions mixtes corresponents.
  
Quarta. Objectius
  
Els firmants, en recolzar el programa, plantegen la consecució dels objectius següents, a desenrotllar en quatre àmbits diferents:
  
1. Millorar les condicions de vida i l'accés a sistemes de salut de qualitat que suposa:
  
- Contribuir a la lluita contra les malalties relacionades amb la pobresa, que impedixen o reduïxen les possibilitats de desenrotllament dels països.
  
- Contribuir a la millora dels sistemes de salut, millorant l'accessibilitat de la població als servicis i les estructures públiques sanitàries.
  
- Fomentar i enfortir la participació dels recursos existents en els països, a través de la formació, investigació, desenrotllament i innovació en els projectes de cooperació en l'àmbit sanitari.
  
- Definir i oferir uns objectius clars de política de salut en matèria de cooperació dissenyats a partir de les necessitats dels beneficiaris.
  
2. Aconseguir una major coordinació entre els diferents actors espanyols de la cooperació al desenrotllament en l'àmbit d'actuació del programa i assegurar la màxima visibilitat de les seues actuacions.
  
3. Reforçar el paper de la cooperació espanyola per mitjà de:
  
- Reforçar el paper d'Espanya en els organismes internacionals relacionats amb la salut i, en particular en la Unió Europea, i afavorir la participació en projectes promoguts pels mateixos que vagen destinats al desenrotllament d'Àfrica.
  
- Promoure la coordinació amb les agències de desenrotllament d'altres països, i en especial amb els de la UE.
  
- Incrementar la presència i incidència d'experts i tècnics espanyols especialistes en salut en tots els àmbits de la cooperació.
  
- Promoure la participació de les institucions sanitàries espanyoles en activitats del programa.
  
Quinta. Àmbits d'actuació preferent
  
A fi d'aconseguir els objectius previstos, els àmbits d'actuació del programa seran, fonamentalment, els següents:
  
a) Salut maternal i infantil.
  
b) Lluita contra les malalties tropicals i transmissibles, amb especial atenció al VIH/sida, la malària i la tuberculosi.
  
c) Servicis de salut bàsica.
  
d) Enfortiment institucional de sistemes nacionals de salut.
  
Sexta. Línies de treball
  
Per a la consecució dels objectius del programa i en el marc dels àmbits d'actuació preferent, es preveu la posada en marxa de les següents línies de treball que podran combinar-se:
  
a) Formació.
  
b) Assistència tècnica.
  
c) Prestació de servicis.
  
d) Investigació en salut.
  
e) Infraestructura i equipament.
  
Séptima. Participació en el programa
  
Els firmants manifesten la seua intenció de participar en el programa. Els termes concrets de la participació de cada una de les administracions firmants seran objecte, si és procedent, de convenis específics de col·laboració amb l'AECI. Podran adherir-se altres ministeris i comunitats autònomes.
  
El programa estarà obert a més a la participació de corporacions locals, organitzacions no governamentals, associacions, institucions, organismes d'investigació i universitats, empreses i altres organismes espanyols que manifesten el seu interés i que hagen desenrotllat o tinguen la intenció de desenrotllar accions significatives en l'àmbit d'actuació del programa.
  
Octava. Comité de Coordinació
  
Els firmants manifesten la seua intenció que el programa compte amb un Comité de Coordinació, compost pels coordinadors designats pels participants en el programa.
  
El Comité de Coordinació serà responsable de:
  
- Assegurar el funcionament i el seguiment del programa.
  
- Establir una xàrcia d'intercanvi permanent d'informació sobre les respectives actuacions.
  
- Considerar la participació de nous organismes i institucions en el programa.
  
- Qualsevol altra activitat relacionada amb els objectius i principis del programa.
  
La Direcció General de Cooperació amb Àfrica, Àsia i Europa Oriental de l'Agència Espanyola de Cooperació Internacional assegurarà la coordinació permanent de tots els participants del comité; canalitzarà i afavorirà l'intercanvi d'informació i convocarà les reunions del comité. Així mateix, podrà requerir l'assessorament d'institucions acadèmiques i científiques per al desenrotllament del programa.
  
L'Agència Espanyola de Cooperació Internacional posarà a disposició del programa els mitjans humans i tècnics necessaris per a la consecució dels objectius que s'hi contemplen. En este sentit, tindran un paper rellevant les ambaixades d'Espanya i les oficines tècniques de cooperació dels països beneficiaris del programa.
  
Novena. Difusió
  
Els participants manifesten la intenció d'efectuar la difusió i divulgació de les activitats realitzades en el marc del programa i a fer constar esta col·laboració institucional en els projectes vinculats al mateix.
  
La Direcció General de Cooperació amb Àfrica, Àsia i Europa Oriental de l'Agència Espanyola de Cooperació Internacional garantirà la difusió dels continguts del programa.
  
Per tant, i en prova de conformitat es firma la present declaració d'intencions, en la ciutat i dates indicades en l'encapçalament.
  
Per l'Agència Espanyola de Cooperació Internacional: Miguel Àngel Cortés Martín, secretari d'Estat per a la Cooperació Internacional i per a Iberoamèrica i president de l'AECI.